โคเซ ทานากะ

โคเซ ทานากะ () นักมวยสากลชาวญี่ปุ่น เป็นนักมวยสากลชาวญี่ปุ่นที่ชกน้อยครั้งที่สุดแล้วได้ตำแหน่งแชมป์โลกในปัจจุบัน และเป็นนักมวยชาวเอเชียคนแรกที่ชกน้อยครั้งที่สุดที่สามารถคว้าแชมป์โลกได้ 3 รุ่น

ประวัติ
เป็นบุตรคนกลางของครอบครัว มีพี่ชายและน้องสาวอย่างละ 1 มีชื่อว่าเรียวเม ทานากะ เป็นนักมวยสากลสมัครเล่นทีมชาติญี่ปุ่น เจ้าของตำแหน่งเหรียญทองแดง กีฬาโอลิมปิกฤดูร้อน 2020 ในรุ่นฟลายเวท และอันนะ ทานากะ กับลูกพี่ลูกน้อง 1 คน คือ ยูฮานะ โยโคอิ เป็นนักกีฬาสเกตลีลา บิดามีชื่อว่า ฮิโทชิ ทานากะ ในวัยเด็กเคยประสบปัญหากับโรคหัวกระดูกต้นขาแบน

จบการศึกษาระดับมัธยมปลาย จากโรงเรียนมัธยมชูเกียว และระดับอุดมศึกษาด้านเศรษฐศาสตร์ จากมหาวิทยาลัยชูเกียว

เริ่มต้นจากการชกมวยสากลสมัครเล่นตั้งแต่ช่วงมัธยมภายใต้การฝึกสอนของ ฮิเดยาซุ อิชิฮาระ นักมวยอดีตแชมป์ OPBF รุ่นซูเปอร์ฟลายเวท ได้ชนะการแข่งขันระดับมัธยมปลายหลายครั้ง จนติดทีมมวยสากลสมัครเล่นชุดเยาวชนทีมชาติญี่ปุ่น เริ่มแข่งขันระดับนานาชาติตั้งแต่ พ.ศ. 2555 โดยได้เข้ารอบก่อนรองชนะเลิศมวยสากลเยาวชนเยาวชนชิงแชมป์โลก 2012 และเหรียญเงินมวยสากลชิงแชมป์เยาวชนทวีปเอเชีย 2013 รุ่นไลท์ฟลายเวท​ สถิติการชกมวยสากลสมัครเล่น ชนะ 46 ครั้ง (อาร์เอสซี 13 ครั้ง) แ​พ้ 5 ครั้ง

เมื่อเปลี่ยนมาชกมวยสากลอาชีพได้สังกัดค่าย "SOUL BOX ฮาทานากะ" ของคิโยชิ ฮาทานากะ อดีตแชมป์โลก WBC รุ่นจูเนียร์เฟเธอร์เวท จนได้ชิงแชมป์ OPBF รุ่นมินิมัมเวท กับรีวจิ ฮาระ นักมวยเจ้าของแชมป์ชาวญี่ปุ่นเช่นเดียวกัน เขาได้สร้างสถิตินักมวยญี่ปุ่นชกน้อยครั้งที่สุดแล้วได้แชมป์ในสถาบันนี้ (4 ครั้ง) ผลการชกเป็นฝ่ายชนะทีเคโอรีวจิในยก 10 ที่โตเกียว โคเซมีเพลงที่เปิดประกอบในช่วงเวลาเดินขึ้นเวทีประจำตัวของตัวเอง คือ "I Was Born to Love You" ในอัลบั้ม​ Mr. Bad Guy โดยเฟรดดี เมอร์คูรี

ต่อมาได้ชิงแชมป์โลก WBO (ที่ว่าง) รุ่นมินิฟลายเวท ในฐานะรองแชมป์โลก WBO อันดับ 2 ในรุ่น กับ ฆูเลียน เยรดรัส นักมวยรองแชมป์โลก WBO อันดับ 1 ชาวเม็กซิโก กำหนดชกวันที่ 30 พฤษภาคม พ.ศ. 2558 ที่โคมากิ ถ้าทำสำเร็จจะเป็นนักมวยสากลชาวญี่ปุ่นที่ทำสถิติการชกน้อยที่สุดแล้วได้เป็นแชมป์โลกคือ 5 ครั้ง (ทำลายสถิติเดิมของนาโอยะ อิโนอูเอะ ใน พ.ศ. 2557 ที่ชก 6 ครั้ง) ผลการชกโคเซ ทานากะ ชนะคะแนนเอกฉันท์ได้เป็นแชมป์โลกครั้งแรก

โคเซ ทานากะป้องกันตำแหน่ง 1 ครั้ง สละตำแหน่งในวันที่ 7 เมษายน พ.ศ. 2559 แล้วเลื่อนน้ำหนักไปชกในรุ่นจูเนียร์ฟลายเวท เพื่อชิงแชมป์โลก WBO รุ่นเดียวกันจากตำแหน่งว่าง กับ มอยเซส ฟูเอนเตส นักมวยรองแชมป์โลก WBO อันดับ 1 รุ่นจูเนียร์ฟลายเวท และอดีตแชมป์โลก WBO รุ่นมินิฟลายเวท ชาวเม็กซิโก การแข่งขันจัดขึ้นในวันสิ้นปี พ.ศ. 2559 เมืองกิฟุ ผลการชกชนะทีเคโอมอยเซสในยกที่ 5 ได้แชมป์โลกเป็นรุ่นที่ 2 มาครอง ภายในการชก 8 ครั้ง

ในการเป็นแชมป์โลกรุ่นนี้ได้ป้องกันตำแหน่งได้ 2 ครั้ง ในการป้องกันครั้งที่ 2 ได้ป้องกันกับนักมวยชาวไทย คือ พลังพล ซีพีเฟรชมาร์ท นักมวยรองแชมป์โลก WBO อันดับ 13 เป็นคู่มวยร่วมรายการกับคู่มวยป้องกันแชมป์โลก IBF รุ่นจูเนียร์เฟเธอร์เวท ระหว่าง ยูกิโนริ โองูมิ กับ เรียวซูเกะ อิวาซะ จัดขึ้นวันที่ 13 กันยายน พ.ศ. 2560 ที่โอซากะ โดยคู่ของโคเซ ทานากะ กับพลังพลเป็นคู่เริ่มรายการก่อน

ผลการชกในการชกครั้งนั้น สามารถชนะทีเคโอพลังพลได้ในยก 9 ป้องกันตำแหน่งไว้ได้ ภายหลังการชกเสร็จได้ถูกส่งโรงพยาบาลเข้ารับการรักษาในวันเดียวกัน

หลังการตรวจรักษาพบว่ามีอาการกระดูกเบ้าตาแตกทั้ง 2 ข้างทำให้ต้องพักรักษาอาการบาดเจ็บเป็นระยะเวลาหนึ่ง และต้องยกเลิกการชกล้มแชมป์โลกที่มีกำหนดในวันสิ้นปี 2560 กับเรียวอิจิ ทางูจิ แชมป์โลก WBA รุ่นเดียวกันชาวญี่ปุ่น

ต่อมาได้สละตำแหน่งเมื่อวันที่ 30 พฤศจิกายน พ.ศ. 2560 เพื่อเลื่อนน้ำหนักไปชกในรุ่นฟลายเวทและได้ชิงแชมป์โลกสถาบันเดิมกับนักชกเจ้าของแชมป์โลกชาวญี่ปุ่นด้วยเดียวกันคือ "โช คิมูระ" การชกจัดในวันที่ 24 กันยายน พ.ศ. 2561 ที่นาโงยะ ในก่อนหน้านั้นโช คิมูระ ได้ไปชิงแชมป์โลกรุ่นนี้เป็นฝ่ายชนะทีเคโอยก 11 โจว ซื่อหมิง ถึงประเทศจีน ประเทศบ้านเกิดเจ้าของแชมป์โลก
 
ผลการชกเป็นฝ่ายชนะคะแนนต่อคิมูระได้แชมป์โลกมาครองเป็นรุ่นที่ 3 นับเป็นนักมวยชาวเอเชียคนแรกที่ได้แชมป์โลกของ WBO ถึงสามรุ่น และเป็นนักมวยสากลที่ชกน้อยครั้งที่สุดแล้วได้เป็นแชมป์โลก 3 รุ่น ในการชก 12 ครั้ง (เทียบเท่ากับ วาซีล โลมาเชนโก)​ โดยไม่เคยแพ้และเสมอใคร และการชกในครั้งนี้ได้รับรางวัลคู่มวยแห่งปี 2561 จากคณะกรรมการมวยสากลญี่ปุ่น (JBC)

โคเซสามารถป้องกันตำแหน่งแชมป์โลกในรุ่นนี้ได้ 3 ครั้ง ต่อมา WBO ได้มอบตำแหน่งซูเปอร์แชมป์ให้  โคเซได้สละตำแหน่งแชมป์โลก WBO รุ่นฟลายเวทเมื่อวันที่ 31 มกราคม พ.ศ. 2563 โดยเลื่อนน้ำหนักไปชกในรุ่นซูเปอร์ฟลายเวท เป้าหมายเพื่อชิงแชมป์โลกในรุ่นนี้กับ คาซูโตะ อิโอกะ นักมวยแชมป์โลก WBO รุ่นเดียวกันชาวญี่ปุ่น ที่สามารถสร้างประวัติศาสตร์เป็นนักมวยสากลชายชาวญี่ปุ่นคนแรกที่สามารถครองแชมป์โลกได้ 4 รุ่น เมื่อ พ.ศ. 2562 เพื่อทำสถิติเป็นแชมป์โลก 4 รุ่นเทียบเท่ากับคาซูโตะ

การชกชิงแชมป์โลกกำหนดชกในวันสิ้นปี พ.ศ. 2563 ที่โตเกียว ตั้งแต่หลังการชกป้องกันตำแหน่งในวันสิ้นปี พ.ศ. 2562 นักมวยทั้ง 2 คนไม่มีรายการชกใดเลยสืบเนื่องจากการระบาดทั่วของโควิด-19 ในประเทศญี่ปุ่น 
ผลการชกโคเซเป็นฝ่ายแพ้ทีเคโอในยก 8 ชิงแชมป์โลกไม่สำเร็จและเป็นการแพ้ครั้งแรกในการชกมวยสากลอาชีพ

เกียรติประวัติ
แชมป์ OPBF รุ่นมินิมัมเวท
ชิง, 30 ตุลาคม 2557 ชนะทีเคโอยก 10 รีวจิ ฮาระ () ที่โครากูเอ็งฮอล, โตเกียว, ประเทศญี่ปุ่น
แชมป์โลก WBO รุ่นมินิฟลายเวท
ชิง (ที่ว่าง), 30 พฤษภาคม​ 2558 ชนะคะแนน ฆูเลียน เยดรัส () ที่พาร์กอารีนาโคมากิ, โคมากิ, ประเทศญี่ปุ่น
ป้องกันครั้งที่ 1, 31 ธันวาคม 2558 ชนะน็อกยก 6 วิก ซาลูดาร์ () ที่ศูนย์กีฬาในร่มจังหวัดไอจิ, นาโงยะ, ประเทศญี่ปุ่น
สละตำแหน่ง 7 เมษายน 2559
แชมป์โลก WBO รุ่นจูเนียร์ฟลายเวท
ชิง (ที่ว่าง), 31 ธันวาคม 2559 ชนะทีเคโอยก 5 มอยเซส ฟูเอนเตส () ที่เดไอโดม, กิฟุ, ประเทศญี่ปุ่น
ป้องกันครั้งที่ 1, 20 พฤษภาคม​ 2560 ชนะคะแนน อังเฮล อาโกสตา​ () ที่ทาเกดะเทวะโอเชียนอารีนา, นาโงยะ, ประเทศญี่ปุ่น
ป้องกันครั้งที่ 2, 13 กันยายน 2560 ชนะทีเคโอยก 9 พลังพล ซีพีเฟรชมาร์ท () ที่ศูนย์กีฬาในร่มจังหวัดโอซากะ, โอซากะ, ประเทศญี่ปุ่น
สละตำแหน่ง 30 พฤศจิกายน 2560
แชมป์โลก WBO รุ่นฟลายเวท
ชิง, 24 กันยายน 2561 ชนะคะแนน โช คิมูระ​ () ที่ทาเกดะเทวะโอเชียนอารีนา, นาโงยะ, ประเทศญี่ปุ่น
ป้องกันครั้งที่ 1, 16 มีนาคม 2562 ชนะคะแนน เรียวอิจิ ทางูจิ () ที่เดไอโดม, กิฟุ, ประเทศญี่ปุ่น
ป้องกันครั้งที่ 2, 24 สิงหาคม 2562 ชนะทีเคโอยก 7 โยนาตัน กอนซาเลซ​ () ที่ทาเกดะเทวะโอเชียนอารีนา, นาโงยะ, ประเทศญี่ปุ่น
ป้องกันครั้งที่ 3, 31 ธันวาคม 2562 ชนะน็อกยก 3 อูหลัน ตัวเหล่อฮาจื่อ () ที่ศูนย์กีฬาในร่มอเนกประสงค์เขตโอตะ, โตเกียว, ประเทศญี่ปุ่น
สละตำแหน่ง 31 มกราคม 2563
แชมป์ WBO เอเชียแปซิฟิก รุ่นจูเนียร์แบนตัมเวท
ชิง , 29 มิถุนายน 2565 ชนะทีเคโอยก 5 มาซาโยชิ ฮาชิซูเมะ () ที่โครากูเอ็งฮอล, โตเกียว, ประเทศญี่ปุ่น
สละตำแหน่ง 23 สิงหาคม 2565
ชิงแชมป์ต่อไปนี้แต่ไม่สำเร็จ
ชิงแชมป์โลก WBO รุ่นจูเนียร์แบนตัมเวท, 31 ธันวาคม 2563 แพ้ทีเคโอยก 8 คาซูโตะ อิโอกะ () ที่ศูนย์กีฬาในร่มอเนกประสงค์เขตโอตะ, โตเกียว, ประเทศญี่ปุ่น

อ้างอิง

แหล่งข้อมูลอื่น
สถิติการชก boxrec.com 
 วิดีโอการชกของโคเซ ทานากะ ยูทูบ 

 
นักมวยสากลชาวญี่ปุ่น
แชมป์ WBO เอเชีย 
แชมป์โลก WBO
แชมป์ OPBF
นักมวยสากลสมัครเล่นชาวญี่ปุ่น
บุคคลจากจังหวัดกิฟุ